ด่วน! “โปรโม” ระเบิดฟอร์มหวด 3 อันเดอร์ฯทิ้งท้าย คว้าแชมป์ LPGA แรกในชีวิตสำเร็จ
ด่วน! "โปรโม" ระเบิดฟอร์มหวด 3 อันเดอร์ฯทิ้งท้าย คว้าแชมป์ LPGA แรกในชีวิตสำเร็จ สร้างประวัติศาสตร์คู่พี่น้องคู่ที่สองที่คว้าแชมป์แอลพีจีเอ
23 เม.ย. 2561

ผู้สื่อข่าวรายงานว่า โมรียา จุฑานุกาล หรือ โปรโม นักกีฬากอล์ฟชาวไทย คว้าแชมป์การแข่งขันกอลฟ์หญิง แอลพีจีเอทัวร์ รายการ ฮูเก้ล-เจทีบีซี แอลเอ โอเพ่น ชิงเงินรางวัลรวม 1,500,000 เหรียญสหรัฐฯ (ประมาณ 49.5 ล้านบาท) ที่สนามวิลเชียร์ คันทรี่ คลับ ระยะ 6,450 หลา พาร์ 71 ที่นครลอสแอนเจลิส รัฐแคลิฟอร์เนีย ประเทศสหรัฐอเมริกาได้เป็นครั้งแรก หลังการแข่งขันวันสุดท้ายตีเพิ่ม 3 อันเดอร์พาร์ สกอร์รวม 12 อันเดอร์พาร์ 263 เอาชนะ โค จิน ยอง และ พาร์ค อินบี สองโปรกอล์ฟชาวเกาหลีใต้ได้สองโตรก
ทั้งนี้ โมรียา ทำ 4 เบอร์ดี้ และเสีย 1 โบกี้ ส่งผลให้จบรอบสุดท้ายลงด้วยสกอร์เหนือกว่า พาร์ค อินบี (68) และโค จิน ยอง (70) 2 คู่แข่งสาวจากเกาหลีใต้ ที่จบอันดับ 2 ร่วม 2 สโตรก พร้อมกับคว้าแชมป์แอลพีจีเอ ทัวร์ ไปครองเป็นครั้งแรกในชีวิต ในการแข่งขันที่สนามวิลเชียร์ คันทรี่ คลับ ระยะ 6,450 หลา พาร์ 71
อนึ่ง โมรียา อายุ 23 ปี เป็นบุตรคนที่ 1 ของ สมบูรณ์ จุฑานุกาล และ นฤมล จุฑานุกาล มีน้องสาวหนึ่งคน ชื่อ เอรียา จุฑานุกาล (โปรเม) โดยก่อนหน้านี้โปรเมสามารถคว้าแชมป์กอล์ฟแอลพีจีเอทัวร์ รายการซีเอ็มอี กรุ๊ป ทัวร์ แชมเปี้ยนชิพ ซึ่งเป็นรายการสุดท้ายประจำปี 2017 ที่รัฐฟลอริดา เมื่อวันที่ 19 พฤศจิกายน 2560 ผ่านมาเช่นเดียวกัน ส่งผลให้เป็นการสร้างประวัติศาสตร์เป็นคู่พี่น้องคู่ที่สองที่คว้าแชมป์แอลพีจีเอได้สำเร็จต่อจากคู่พี่น้องโซเรนสตัม
ขอขอบคุณข้อมูลจาก www.siamsport.co.th